**PANEVĖŽIO JAUNIMO MOKYKLOS IR PANEVĖŽIO SUAUGUSIŲJŲ MOKYMO CENTRO REORGANIZAVIMO SĄLYGŲ APRAŠAS**

I SKYRIUS

BENDROSIOS NUOSTATOS

1. Panevėžio jaunimo mokyklos ir Panevėžio suaugusiųjų mokymo centro reorganizavimo sąlygų aprašas (toliau – Aprašas) nustato Panevėžio jaunimo mokyklos reorganizavimo prijungiant prie Panevėžio suaugusiųjų mokymo centro tvarką.

2. Šis Aprašas parengtas vadovaujantis Lietuvos Respublikos civilinio kodekso 2.97 straipsnio 3 dalimi, 2.99 straipsniu, Lietuvos Respublikos vietos savivaldos įstatymo 16 straipsnio 2 dalies 21 punktu, Lietuvos Respublikos biudžetinių įstaigų įstatymo 14 straipsniu, Švietimo įstatymo 44 straipsnio 2 dalimi, Mokyklų, vykdančių formaliojo švietimo programas, tinklo kūrimo taisyklių, patvirtintų Lietuvos Respublikos Vyriausybės 2011 m. birželio 29 d. nutarimu Nr. 768, 21 punktu.

3. Reorganizavimas atliekamas savininko teises ir pareigas įgyvendinančios institucijos – Panevėžio miesto savivaldybės tarybos – sprendimu.

II SKYRIUS

REORGANIZUOJAMų juridinių asmenų duomenys

4. Reorganizuojamo juridinio asmens pavadinimas – Panevėžio jaunimo mokykla:

4.1. įstaigos buveinė – Ramygalos g. 18, LT-36231 Panevėžys;

4.2. įstaigos kodas – 195272371;

4.3. teisinė forma – savivaldybės biudžetinė įstaiga;

4.4. registras – valstybinės įmonės Registrų centro Juridinių asmenų registras (Panevėžio filialas); įregistravimo data – 2001 m. rugsėjo 17 d.

5. Reorganizavime dalyvaujančio juridinio asmens pavadinimas – Panevėžio suaugusiųjų mokymo centras:

5.1. įstaigos buveinė – Šiaulių g. 60, LT-35137 Panevėžys;

5.2. įstaigos kodas – 191817034;

5.3. teisinė forma – savivaldybės biudžetinė įstaiga;

5.4. registras – valstybinės įmonės Registrų centro Juridinių asmenų registras (Panevėžio filialas); įregistravimo data – 1994 m. rugsėjo 29 d.

III SKYRIUS

REORGANIZAVIMO BŪDAS, TIKSLAS IR PAGRINDIMAS

6. Reorganizavimo būdas – prijungimo, t. y. Panevėžio jaunimo mokyklos funkcijų, joms atlikti reikalingų biudžetinių asignavimų ir materialinių vertybių perdavimas Panevėžio suaugusiųjų mokymo centrui (Panevėžio jaunimo mokyklą prijungti prie Panevėžio suaugusiųjų mokymo centro, kuris, kaip juridinis asmuo, po reorganizavimo tęs veiklą nauju pavadinimu – Panevėžio suaugusiųjų ir jaunimo mokymo centras, o Panevėžio jaunimo pagrindinė mokykla, kaip juridinis asmuo, po reorganizavimo baigs veiklą).

7. Panevėžio jaunimo mokyklos reorganizavimo prijungimo būdu tikslas – sudaryti geresnes ugdymo(si) sąlygas ir užtikrinti racionalų biudžeto lėšų panaudojimą.

8. Panevėžio jaunimo mokyklos reorganizavimo pagrindimas. Šis reorganizavimas vykdomas įgyvendinant Panevėžio miesto savivaldybės bendrojo ugdymo mokyklų tinklo pertvarkos 2016–2020 metų bendrąjį planą, patvirtintą Panevėžio miesto savivaldybės tarybos 2016 m. kovo 29 d. sprendimu Nr. 1-66. Siekiant geresnių ugdymo(si) sąlygų ir veiksmingiau naudoti finansinius resursus, iki 2016 m. rugpjūčio 31 d. Panevėžio jaunimo mokykla prijungiama prie Panevėžio suaugusiųjų mokymo centro. Suvienijus reorganizuojamų įstaigų resursus ir vykdomas funkcijas, bus užtikrintas efektyvesnis įstaigos darbas, optimaliau ir ekonomiškiau naudojami šių įstaigų turimi žmogiškieji ištekliai ir patirtis. Taip pat bus sumažintos biudžetinių įstaigų valdymui ir ūkio išlaidoms skirtos išlaidos.

**IV SKYRIUS**

**REORGANIZUOJAMŲ JURIDINIŲ ASMENŲ FUNKCIJOS**

9. Panevėžio jaunimo mokyklos ir Panevėžio suaugusiųjų mokymo centro direktoriai apie Aprašo parengimą skelbia teisės aktų nustatyta tvarka. Nuo viešo paskelbimo apie Aprašo parengimą dienos Panevėžio jaunimo mokykla įgyja reorganizuojamos mokyklos statusą, o Panevėžio suaugusiųjų mokymo centras – dalyvaujančios reorganizavime mokyklos statusą.

10. Panevėžio jaunimo mokyklos ir Panevėžio suaugusiųjų mokymo centro direktoriai ne vėliau kaip pirmą viešo paskelbimo apie Aprašo parengimą dieną pateikia Aprašą Juridinių asmenų registrui ir praneša raštu visiems įstaigos kreditoriams apie Aprašo parengimą.

11. Panevėžio jaunimo mokyklos ir Panevėžio suaugusiųjų mokymo centro direktoriai apie sprendimą dėl mokyklos reorganizavimo ne vėliau kaip per vieną mėnesį nuo sprendimo reorganizuoti priėmimo dienos raštu praneša kiekvienam mokyklos mokiniui.

12. Panevėžio suaugusiųjų mokymo centro direktorius parengia Panevėžio suaugusiųjų ir jaunimo mokymo centro nuostatus ir kartu su Aprašu pateikia tvirtinti Panevėžio miesto savivaldybės tarybai, teisės aktų nustatyta tvarka juos užregistruoja Juridinių asmenų registre.

13. Panevėžio jaunimo mokyklos direktorius iki 2016 m. rugpjūčio 31 d. teisės aktų nustatyta tvarka Panevėžio jaunimo mokyklą išregistruoja iš Juridinių asmenų registro.

**V SKYRIUS**

**DARBO SANTYKIAI**

14. Panevėžio suaugusiųjų mokymo centro direktorius sudaro ir iki 2016 m. balandžio 5 d. pateikia Panevėžio miesto savivaldybės administracijos Švietimo skyriui didžiausią leistiną darbuotojų, dirbančių pagal darbo sutartis Panevėžio suaugusiųjų ir jaunimo mokymo centre, pareigybių skaičių. Švietimo skyrius artimiausiame tarybos posėdyje teikia tvirtinti didžiausią leistiną darbuotojų, dirbančių pagal darbo sutartis Panevėžio suaugusiųjų ir jaunimo mokymo centre, pareigybių skaičių, įsigaliosiantį nuo 2016 m. rugsėjo 1 d.

15. Panevėžio miesto savivaldybės tarybai patvirtinus didžiausią leistiną darbuotojų, dirbančių pagal darbo sutartis Panevėžio suaugusiųjų ir jaunimo mokymo centre, pareigybių skaičių, įsigaliosiantį nuo 2016 m. rugsėjo 1 d., Panevėžio jaunimo mokyklos direktorius, bendradarbiaudamas su Panevėžio suaugusiųjų mokymo centro direktoriumi, surengia konsultacijas su darbuotojų atstovais apie darbo sąlygų pasikeitimą, bet ne vėliau kaip per vieną mėnesį nuo sprendimo reorganizuoti priėmimo dienos.

16. Panevėžio jaunimo mokyklos direktorius teisės aktų nustatyta tvarka įspėja darbuotojus apie darbo sąlygų pasikeitimą ar galimą atleidimą, jeigu jie nesutinka dirbti pakeistomis darbo sąlygomis. Panevėžio jaunimo mokyklos darbuotojų, kurie sutinka su pakeistomis darbo sąlygomis, darbo santykiai tęsiami Panevėžio suaugusiųjų ir jaunimo mokymo centre. Nesutarus dėl darbo santykių tęsimo Panevėžio suaugusiųjų ir jaunimo mokymo centre, darbo sutartys nutraukiamos Lietuvos Respublikos darbo kodekso nustatyta tvarka.

17. Prasidėjus reorganizavimo procedūroms, Panevėžio jaunimo mokyklos ir Panevėžio suaugusiųjų mokymo centro direktoriai negali sudaryti ilgalaikių darbo sutarčių, kurios būtų tęsiamos ilgiau negu iki 2016 m. rugpjūčio 31 d.

18. Panevėžio miesto savivaldybės meras, vadovaudamasis teisės aktų nustatyta tvarka, įspėja Panevėžio jaunimo mokyklos direktorių apie darbo sąlygų pasikeitimą ar apie atleidimą.

**VI SKYRIUS**

**TURTO VERTINIMAS IR INVENTORIZAVIMO TVARKA**

19. Panevėžio jaunimo mokyklos turto vertė pagal 2016-02-29 finansinės atskaitomybės dokumentus sudaro 136,7 tūkst. Eur. Iš šios sumos:

19.1. ilgalaikis materialusis turtas – 31,9 tūkst. Eur;

19.2. ūkinis inventorius, naudojamas veikloje – 85,1 tūkst. Eur;

19.3. atsargos – 0,00 tūkst. Eur;

19.4. piniginės lėšos – 2,1 tūkst. Eur;

19.5. kreditorinis įsiskolinimas – 17,6 tūkst. Eur.

20. Panevėžio suaugusiųjų mokymo centro turto vertė pagal 2016-02-12 finansinės atskaitomybės dokumentus sudaro 933,6 tūkst. Eur. Iš šios sumos:

20.1. ilgalaikis materialusis turtas – 602,4 tūkst. Eur;

20.2. ūkinis inventorius, naudojamas veikloje – 266,9 tūkst. Eur;

20.3. atsargos – 0,00 tūkst. Eur;

20.4. piniginės lėšos – 4,7 tūkst. Eur;

20.5. kreditorinis įsiskolinimas – 59,6 tūkst. Eur.

21. Panevėžio jaunimo mokyklos direktoriui pavedama organizuoti patikėjimo teise valdomo ilgalaikio ir trumpalaikio materialiojo ir nematerialiojo bei trumpalaikio turto inventorizavimą pagal 2016 m. balandžio 29 d. būklę, dalyvaujant Panevėžio jaunimo mokyklos ir Panevėžio suaugusiųjų mokymo centro inventorizacijos komisijoms. Inventorizacijos metu nurašomas nusidėvėjęs turtas. Panevėžio jaunimo mokyklos direktorius iki 2016 m. gegužės 15 d. pateikia Panevėžio suaugusiųjų mokymo centrui vieną inventorizavimo aprašo egzempliorių.

22. Pagal 2016 m. balandžio 29 d. būklę inventorizuotas Panevėžio jaunimo mokyklos ilgalaikis materialusis ir nematerialusis bei trumpalaikis turtas, archyvas, informacija apie įformintus bendruosius dokumentus, išskyrus buhalterinės apskaitos, teisės aktų nustatyta tvarka perduodami Panevėžio suaugusiųjų mokymo centrui.

23. Perdavimo–priėmimo aktus iki 2016 m. rugpjūčio 31 d. pasirašo Panevėžio jaunimo mokyklos direktorius, vyriausiasis buhalteris ir už mokyklos turtą materialiai atsakingas asmuo bei Panevėžio suaugusiųjų mokymo centro direktorius, vyriausiasis buhalteris ir už mokyklos turtą materialiai atsakingas asmuo.

24. Panevėžio jaunimo mokyklos vyriausiasis buhalteris sudaro įstaigos metinių finansinių ataskaitų rinkinį 2016 m. rugpjūčio 31 d. ir pateikia jį Panevėžio suaugusiųjų mokymo centro direktoriui ir Panevėžio miesto savivaldybės administracijos Finansų ir biudžeto skyriui, suveda į VSAKIS iki 2016 m. rugsėjo 20 d.

25. Panevėžio jaunimo mokyklos apskaitos ir finansinės atskaitomybės dokumentus perima Panevėžio suaugusiųjų mokymo centras. Apskaitos ir finansinės atskaitomybės dokumentų perdavimo ir priėmimo aktą pasirašo Panevėžio jaunimo mokyklos direktorius ir Panevėžio suaugusiųjų mokymo centro direktorius.

26. Reorganizavimas vykdomas, prievolės baigiamos vykdyti iš Panevėžio jaunimo mokyklos ir Panevėžio suaugusiųjų mokymo centro patvirtintų biudžetinių asignavimų.

**VII SKYRIUS**

**JURIDINIO ASMENS PASIBAIGIMO MOMENTAS BEI TEISIŲ**

**IR PAREIGŲ PERĖJIMAS TĘSIANČIAM VEIKLĄ PO REORGANIZAVIMO**

**JURIDINIAM ASMENIUI**

27. Panevėžio jaunimo mokykla baigia veiklą kaip juridinis asmuo nuo jo išregistravimo iš Juridinių asmenų registro dienos.

28. Nuo Panevėžio jaunimo mokyklos išregistravimo iš Juridinių asmenų registro dienos visos Panevėžio jaunimo mokyklos teisės ir pareigos teisės aktų nustatyta tvarka pereina Panevėžio suaugusiųjų mokymo centrui (po reorganizavimo tęsiančiam veiklą nauju pavadinimu – Panevėžio suaugusiųjų ir jaunimo mokymo centras), kurio savininkas – Panevėžio miesto savivaldybė, savininko teises ir pareigas įgyvendinanti institucija – Panevėžio miesto savivaldybės taryba.

**VIII SKYRIUS**

**BAIGIAMOSIOS NUOSTATOS**

29. Panevėžio jaunimo mokyklos ir Panevėžio suaugusiųjų mokymo centro direktoriai reorganizacijos metu užtikrina nepertraukiamą uždavinių ir funkcijų, nustatytų Lietuvos Respublikos švietimo įstatyme, mokyklų nuostatuose bei kituose teisės aktuose, vykdymą.

30. Pasirašius turto perdavimo–priėmimo aktus Panevėžio jaunimo mokyklos ir Panevėžio suaugusiųjų mokymo centro antspaudai ir spaudai sunaikinami įstatymų nustatyta tvarka.

Panevėžio jaunimo mokyklos direktorius

Vidmantas Vilutis

Panevėžio suaugusiųjų mokymo centro direktorius

Mindaugas Libikas